ສຫລ ຮ້ອງທຸກ ການເກັບພາສີ ຂອງຈີນ ຕໍ່ອົງການ WTO
ປະທານາທິບໍດີ ໂອບາມາ ປະກາດກ່ຽວກັບ ການເອົາມາດຕະການ ເກັບພາສີລົດສະຫະລັດ ແບບບໍ່ເປັນທຳຂອງຈີນ ຕໍ່ອົງການໆຄ້າໂລກ.
ປະທານາທິບໍດີສະຫະລັດ ທ່ານບາຣັກ ໂອບາມາ ກ່າວວ່າ ລັດຖະບານຂອງທ່ານຈະທຳການ ຕໍ່ສູ້ເພື່ອໃຫ້ຈີນຮັບຜິດຊອບກ່ຽວກັບການກະທຳທີ່ສ້າງຄວາມເສຍຫາຍໃຫ້ແກ່ບໍລິສັດຜະລິດ ລົດໂອໂຕຂອງສະຫະລັດ ໃນການຖະແຫຼງ ທີ່ບ່ອນໂຄສະນາຫາສຽງບ່ອນນຶ່ງ ໃກ້ໆເມືອງ Toledo ໃນລັດໂອຮາຍໂອ ໃນວັນພະຫັດວານນີ້ ທ່ານໂອບາມາເວົ້າວ່າ ຊາວອາເມຣິກັນ ຕ້ອງການຢາກໃຫ້ມີການແຂ່ງ ຂັນທີ່ຍຸຕິທຳ ທ່ານໄດ້ປະກາດ ກ່ຽວກັບການຮ້ອງທຸກຄັ້ງໃໝ່ຕໍ່ອົງການໆຄ້າໂລກ ກ່ຽວກັບ ການເກັບພາສີ ແບບບໍ່ຍຸຕິທຳຂອງຈີນ ໃນມູນຄ່າຫຼາຍກວ່າ 3 ພັນລ້ານໂດລາ ຕາມທີ່ມີການ ກ່າວຫາ ຕໍ່ລົດໂອໂຕທີ່ຜະລິດໂດຍສະຫະລັດ ເມືອງ Toledo ເປັນບ່ອນຕັ້ງໂຮງງານຜະລິດລົດຂະໜາດໃຫຍ່ແຫ່ງນຶ່ງ ທ່ານໂອບາມາກ່າວ ຕໍ່ຝູງຊົນວ່າ ການຮ້ອງທຸກຕໍ່ອົງການໆຄ້າໂລກເພື່ອທ້າທາຍຕໍ່ຈີນ 6 ຄັ້ງກ່ອນໜ້ານີ້ ໄດ້ປະ ສົບກັບຄວາມສຳເລັດ ທ່ານໂອບາມາໂຄສະນາຫາສຽງທີ່ລັດໂອຮາຍໂອ ແລະເພັນຊີລເວເນຍ ໃນວັນພະຫັດແລະ ວັນສຸກມື້ນີ້ 2 ລັດສຳຄັນ ໃນການເລືອກຕັ້ງທົ່ວໄປ ໃນເດືອນພະຈິກທ້າຍປີນີ້ ທ່ານໄດ້ຮັບໄຊຊະນະທັງ 2 ລັດ ໃນການເລືອກຕັ້ງທົ່ວໄປປີ 2008 ແລະການຢັ່ງຫາງສຽງ ເມື່ອໄວໆມານີ້ສະແດງໃຫ້ເຫັນວ່າ ທ່ານຍັງມີຄະແນນນຳໜ້າໜ້ອຍນຶ່ງຕໍ່ທ່ານ Mitt Rom- ney ຄູ່ແຂ່ງຂອງທ່ານຈາກພັກຣີພັບບລີກັນ ປະທານາທິບໍດີໂອບາມາຈະໃຊ້ການໂຄສະນາ ຫາສຽງຂອງທ່ານ ເພື່ອສະແດງໃຫ້ເຫັນວ່າ ທ່ານເປັນຕົວຕັ້ງຕົວຕີໃນການປົກປ້ອງຄົນທຳ ມະດາສາມັນ ຄືຊາວອາເມຣິກັນຜູ້ທີ່ອອກແຮງງານ ແລະທ່ານ Romney ເປັນນັກທຸລະກິດ ທີ່ຮັ່ງມີ ກ່ອນທີ່ທ່ານຈະກ້າວເຂົ້າສູ່ການເມືອງ ສ່ວນທ່ານ Romney ໄດ້ຢຸດໂຄສະນາຫາສຽງໄປພັກຜ່ອນຢູ່ກັບຄອບຄົວຂອງທ່ານທີ່ລັດ New Hampshire ໃນການໃຫ້ສຳພາດແກ່ໂທລະພາບ CBS ນັ້ນ ທ່ານນາງ Ann Romney ກ່າວວ່າ ສາມີ ຂອງທ່ານນາງ ພວມພິຈາລະນາ ເພື່ອຈະເອົາແມ່ຍິງເປັນຜູ້ສະມັກເປັນຮອງປະທານາທິບໍດີ ຮ່ວມກັບທ່ານຊຶ່ງເປັນທາງເລືອກທີ່ທ່ານນາງເວົ້າວ່າທ່ານນາງມັກຫຼາຍ ຝ່າຍໂຄສະນາຫາ ສຽງຂອງທ່ານ Romney ກ່າວວ່າ ຕົນກຳລັງສຶກສາເບິ່ງ ຜູ້ສະມັກເປັນຮອງປະທານາທິບໍ ດີຈຳນວນນຶ່ງ ແຕ່ຍັງບໍ່ທັນປະກາດຊື່ຜູ້ໃດເທື່ອ